Det var muligvis et røveri, der løb af sporet, der førte til, at en midaldrende mand lørdag morgen blev dræbt tæt på Aalborg Stadion. Han blev fundet livløs af en nattevandrer på vej hjem fra byen og er gennembanket og efter alt at dømme også skudt, oplyser politiet i Aalborg. To unge mænd, som kort efter blev set gå ad en sti væk fra stedet, hvor den dræbte blev fundet, efterlyses nu af politiet. - Vi kan ikke på nuværende tidspunkt sige, de har noget med drabet at gøre, men de er interessante, fordi de færdes i området lige omkring det tidspunkt, da den dræbte blev fundet, siger vicepolitiinspektør Torben Jensen fra Nordjyllands Politi i Aalborg. Den dræbte er identificeret som den 48-årige Henrik Bjerremann Christensen. Han var lørdag aften til fest på Aalborg Stadion og tog umiddelbart før midnat natten til lørdag ind til byen med en bekendt. De skiltes ved Jomfru Ane Gade mellem kl. 03,30 og 04,00. Politiets teori er, at han tog tilbage til stadion for at hente sin cykel. /ritzau/

Referat:
Politiet leder efter to mænd, der blev set i nærheden kort efter, at mand blev fundet mishandlet og skudt i Aalborg